Povzetek revizijskega poročila
Pravilnost poslovanja Agencije za trg vrednostnih papirjev

Računsko sodišče je izvedlo revizijo pravilnosti poslovanja **Agencije za trg vrednostnih papirjev**. Cilj revizije je bil izrek mnenja o pravilnosti poslovanja Agencije za trg vrednostnih papirjev v letu 2022.

Računsko sodišče je o pravilnosti poslovanja Agencije za trg vrednostnih papirjev v letu 2022 izreklo mnenje s pridržkom, ker je ugotovilo, da je v naslednjih primerih poslovala v neskladju s predpisi, notranjimi akti in pogodbenimi določili:

* javni uslužbenki je obračunala in izplačala za 160 EUR prenizko bruto plačo;
* javnemu uslužbencu je izplačala previsok dodatek za delovno dobo;
* 9 javnim uslužbencem je napačno obračunala in izplačala stroške prevoza na delo in z dela;
* nepravilno je izvedla postopke oddaje naročil za nabavo osnovnih sredstev in storitev v vrednosti 41.947 EUR ter postopke objave javnih naročil;
* za opravljene storitve je plačala za 1.006 EUR več, kot je bilo določeno v pogodbi;
* 2 pogodb z izbranima ponudnikoma ni objavila v 48 dneh od oddaje javnega naročila na spletni strani, namenjeni izvajanju elektronskega javnega naročanja;
* v pogodbo o dobavi električne energije ni vključila protikorupcijske klavzule;
* javnim uslužbencem je zagotovila pravice v večjem obsegu, kot jim jih omogočajo predpisi;
* plačala je strošek, za katerega račun oziroma drug dokument ni bil izdan v elektronski obliki;
* plačilo obveznosti ni izvedla v predpisanem roku;
* članu sveta agencije je obračunala in izplačala sejnino v znesku 244 EUR za sejo, na kateri ni bil prisoten.

Računsko sodišče je Agenciji za trg vrednostnih papirjev podalo priporočilo za izboljšanje poslovanja, ni pa zahtevalo predložitve odzivnega poročila, saj je Agencija za trg vrednostnih papirjev med revizijskim postopkom sprejela ustrezne popravljalne ukrepe za odpravo razkritih nepravilnosti.

Ljubljana, 13. maja 2024